31998R2800
L 349/8
JURNALUL OFÍCIAL AL UNIUNII EUROPENE
REGULAMENTUL (CE) NR. 2800/98 AL CONSILIULUI
din 15 decembrie 1998
privind măsurile tranzitorii pentru introducerea monedei euro în politica agricolă comună
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 42 și 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social European (3),
având în vedere avizul Comitetului monetar (4),
întrucât Regulamentul (CE) nr. 2799/98 al Consiliului din 15 decembrie 1998 de stabilire a unui sistem agromonetar pentru moneda euro (5) elimină posibilitatea de a stabili un curs de schimb agricol specific, diferit de cursul de schimb real al monedelor;
întrucât cursurile de schimb agricole în vigoare la 31 decembrie 1998 în aplicarea Regulamentului (CEE) nr. 3813/92 al Consiliului din 28 decembrie 1992 privind unitatea de cont și ratele de conversie care trebuie aplicate în cadrul politicii agricole comune (6) pot diferi de cursurile de schimb stabilite în mod irevocabil de Consiliu pentru moneda fiecărui stat membru participant, în conformitate cu articolul 109 l alineatul (4) primul paragraf din tratat și de cursurile de schimb reale la 1 ianuarie 1999 pentru statele membre neparticipante;
întrucât eliminarea cursului de schimb agricol la 1 ianuarie 1999 poate avea aceleași efecte ca o reevaluare semnificativă; întrucât eliminarea cursului de schimb agricol poate duce, în consecință, la o scădere a venitului agricol; întrucât este necesar să se prevadă, prin urmare, posibilitatea de acordare a unui ajutor temporar și descrescător pentru a compensa efectele evoluției prețurilor agricole într-un mod compatibil cu regulile economiei generale;
întrucât efectul eliminării cursului de schimb agricol asupra ajutoarelor directe exprimate în monedă națională trebuie să poată fi compensat în conformitate cu reguli specifice adaptate în funcție de natura ajutoarelor;
întrucât trebuie adoptată o dispoziție de reglementare a procedurii de instituire a unei cooperări strânse între statele membre și Comisie pentru a facilita punerea în aplicare a prezentului regulament,
ADOPTĂ PREZENTUL REGULAMENT:
Articolul 1
În sensul prezentului regulament, prin derogare de la Regulamentul (CE) nr. 2799/98, se înțelege prin:
(a)
„reevaluare semnificativă”: o reducere a cursului de schimb aplicabil la 1 ianuarie 1999, mai mare, în valoare absolută, decât diferența dintre acest curs și nivelul cel mai redus al cursurilor de schimb aplicabile:
-
în decursul ultimelor doisprezece luni;
-
în orice moment, pe o perioadă anterioară cuprinsă între douăsprezece și douăzeci și patru luni și
-
în orice moment, pe o perioadă anterioară cuprinsă între douăzeci și patru luni și treizeci și șase luni.
Diferențele aferente celei de-a doua și a treia liniuțe sunt luate în considerare până la concurența a două treimi și respectiv o treime din valoare.
(b)
„procentaj semnificativ”: diferența între, pe de-o parte, pragul care delimitează reevaluările semnificative de reevaluările nesemnificative și, pe de altă parte, cursul de schimb al monedei euro în unitatea monetară națională sau cursul de schimb al monedei euro în monedă națională la 1 ianuarie 1999. Diferența se exprimă ca procentaj al pragului respectiv.
Articolul 2
În cazul în care, pentru un stat membru, cursul de schimb al monedei euro în unitatea monetară națională a unui stat membru sau cursul de schimb al monedei euro în moneda națională a unui stat membru la 1 ianuarie 1999 înregistrează o reevaluare semnificativă raportat la cursul de schimb agricol în vigoare la 31 decembrie 1998, articolele 4 și 6 din Regulamentul (CE) nr. 2799/98 se aplică reevaluării semnificative menționate anterior, iar procentajul semnificativ este cel prevăzut la articolul 1 litera (b).
Cu toate acestea, suma maximă stabilită în conformitate cu articolul 4 alineatul (2) din Regulamentul (CE) nr. 2799/98 se reduce sau se anulează, dacă este necesar, în funcție de efectul evoluției cursului de schimb constatat în primele nouă luni ale anului 1999 asupra venitului.
Articolul 3
(1) În cazul în care cursul de schimb al monedei euro în unitate monetară națională sau în cazul în care cursul de schimb aplicabil în ziua faptului generator în 1999 pentru:
-
un ajutor forfetar stabilit pe hectar sau pe unitate de vită mare sau
-
o primă compensatorie pe oaie sau capră sau
-
o sumă cu caracter structural sau ecologic
este mai mic decât cursul aplicabil anterior, se acordă un ajutor compensator.
Valoarea ajutorului se calculează în conformitate cu articolul 5 din Regulamentul (CE) nr. 2799/98.
Fără a aduce atingere articolului 6 alineatul (1) a doua liniuță din regulamentul menționat anterior, contribuția Comunității în primul an se ridică la 100 % din ajutor.
(2) Pentru anii următori, Consiliul, hotărând cu majoritate calificată la propunerea Comisiei, poate acorda o derogare de la dispozițiile alineatului (1) primul și al doilea paragraf și poate prevedea un caracter descrescător al compensațiilor.
Articolul 4
Comisia prezintă Consiliului, până la 31 martie 2001, un raport privind punerea în aplicare a măsurilor tranzitorii prevăzute în prezentul regulament.
Articolul 5
Normele de punere în aplicare a prezentului regulament se adoptă în conformitate cu procedura prevăzută la:
(a)
articolul 23 din Regulamentul (CEE) nr. 1766/92 al Consiliului din 30 iunie 1992 privind organizarea comună a pieței în sectorul cerealelor (7);
(b)
articolele corespunzătoare din alte regulamente privind organizarea comună a pieței agricole sau a produselor pescărești sau
(c)
articolele corespunzătoare din alte dispoziții comunitare de stabilire a unei proceduri similare.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 ianuarie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 1998.